ภัทรปรับโครงสร้างเคเคฟันด์
&#8220;อภินันท์&#8221; รักษาการเอ็มดี บลจ.เกียรตินาคิน รอแบงก์แม่ปรับระบบเสร็จค่อยลุยกองใหม่
28 ก.พ. 2556

“อภินันท์” รักษาการเอ็มดี บลจ.เกียรตินาคิน รอแบงก์แม่ปรับระบบเสร็จค่อยลุยกองใหม่
ผู้บริหารจากวงการกองทุนรวมรายหนึ่ง กล่าวว่า หลังจากธนาคารเกียรตินาคินได้ควบรวมกับกลุ่มบริษัททุนภัทรเสร็จแล้ว ได้ปรับเปลี่ยนโครงสร้างกรรมการในบริษัทหลักทรัพย์จัดการกองทุน (บลจ.) เกียรตินาคิน หรือเคเคฟันด์ โดยให้นายอภินันท์ เกลียวปฏินนท์ มารักษาการตำแหน่งกรรมการผู้จัดการแทนนายศุภกร สุนทรกิจ ซึ่งได้ลาออกจากตำแหน่งไปเมื่อปลายปี 2555 ที่ผ่านมา
นอกจากนี้ ได้แต่งตั้งนายสุวิทย์ มาไพศาลสิน ดำรงตำแหน่งประธานกรรมการแทนนายพิชิต อัคราทิตย์ โดยให้นายพิชิตเป็นที่ปรึกษาคณะกรรมการบริษัทต่อไป
ทั้งนี้ นายอภินันท์ ปัจจุบันดำรงตำแหน่งประธานธุรกิจธนาคารพาณิชย์และกรรมการผู้จัดการใหญ่ ธนาคารเกียรตินาคิน (KK)
“บลจ.เกียรตินาคิน ยังดำเนินธุรกิจต่อเนื่อง แต่ไม่มีการออกกองทุนใหม่ๆ เนื่องจากกลุ่มทุนภัทรและกลุ่มผู้ถือหุ้นเดิมของแบงก์เกียรตินาคินอยู่ระหว่างปรับระบบในธนาคาร ทำให้ในส่วนของ บลจ.เกียรตินาคิน ยังต้องรอนโยบายและทิศทางที่กลุ่มผู้ถือหุ้นวางไว้ ซึ่งคงจะไม่เน้นออกกองทุนมากนัก แต่จะวางตัวเองเป็นผู้บริหารการลงทุนให้ลูกค้ามากกว่า” ผู้บริหารรายหนึ่ง กล่าว
อย่างไรก็ตาม กลุ่มทุนภัทรซึ่งมีบุคลากรที่เชี่ยวชาญด้านวาณิชธนกิจและมีกลุ่มลูกค้าไฮเน็ตเวิร์กค่อนข้างมาก จึงคาดว่าทิศทางของ บลจ.เกียรตินาคิน คงไม่เน้นออกกองทุนรวมขายจำนวนมากดังเช่น บลจ.รายอื่น 
ทั้งนี้ บลจ.เกียรตินาคิน มีมูลค่าสินทรัพย์สุทธิภายใต้การบริหาร (เอยูเอ็ม) สิ้นปี 2555 มูลค่า 24,463.31 ล้านบาท เพิ่มขึ้น 4,577.57 ล้านบาท หรือ 23.02% จากสิ้นปี 2554 อยู่ที่ 19,886.74 ล้านบาท